Монгол Улсын Их Хурлын тав дахь удаагийн сонгуулийн анхдугаар чуулганы Төрийн байгуулалтын байнгын хорооны 2008 оны 9 дүгээр сарын 23-ны өдөр (Мягмар гараг)-ийн хуралдаан 15 цаг 45 минутад Төрийн ордны \"А\" танхимд эхлэв.  
   
Байнгын хорооны дарга, УИХ-ын гишүүн Ө.Энхтүвшин ирц, хэлэлцэх асуудлын дарааллыг танилцуулж, хуралдааныг даргалав.   
   
                Хорооны хуралдаанд ирвэл зохих 18 гишүүнээс 11 гишүүн ирж, 61.6 хувийн ирцтэй байв.   
   
                Чөлөөтэй: Ж.Батсуурь, Р.Раш;  
                Өвчтэй: Д.Одхүү;  
                Тасалсан: Су.Батболд, Г.Баярсайхан, Д.Дондог, С.Оюун;  
   
Нэг. УИХ-ын Тамгын газрын Ерөнхий нарийн бичгийн даргыг чөлөөлөх, томилох тухай   
   
                Хэлэлцэж буй асуудалтай холбогдуулан УИХ-ын дарга Д.Дэмбэрэл, УИХ дахь МАХН-ын бүлгийн дарга Д.Лүндээжанцан, УИХ дахь АН-ын бүлгийн дарга Ч.Сайханбилэг, УИХ-ын Тамгын газрын Ерөнхий нарийн бичгийн даргад нэр дэвшигч Ц.Шаравдорж, УИХ-ын Тамгын газрын зөвлөх Н.Мөнхзэсэм, Төрийн байгуулалтын байнгын хорооны референт Г.Чагнаадорж нар байлцав.   
   
                УИХ-ын дарга Д.Дэмбэрэл УИХ-ын Тамгын газрын Ерөнхий нарийн бичгийн даргад нэр дэвшигчийн талаар танилцуулав.   
   
                Танилцуулгатай холбогдуулан УИХ-ын гишүүдээс асуулт, санал гараагүй болно.   
   
                Ө.Энхтүвшин: - УИХ-ын Тамгын газрын Ерөнхий нарийн бичгийн даргаар Ц.Шаравдоржыг томилъё гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       9  
                Татгалзсан:                          1  
                Бүгд:                                       10  
                Гишүүдийн олонхийн саналаар дэмжигдлээ.   
   
                Д.Сандан-Очирыг УИХ-ын Тамгын газрын Ерөнхий нарийн бичгийн даргын албан тушаалаас чөлөөлье гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       9  
                Татгалзсан:                          1  
                Бүгд:                                       10  
                Гишүүдийн олонхийн саналаар дэмжигдлээ.  
                                  
                Байнгын хорооноос гарах санал, дүгнэлтийг УИХ-ын гишүүн Ө.Энхтүвшин УИХ-ын чуулганы нэгдсэн хуралдаанд танилцуулахаар тогтов.  
   
                Хуралдаан 16 цаг 10 минутад өндөрлөв.  
   
Тэмдэглэлтэй танилцсан:  
ТӨРИЙН БАЙГУУЛАЛТЫН БАЙНГЫН  
ХОРООНЫ ДАРГА Ө.ЭНХТҮВШИН  
   
Тэмдэглэл хөтөлсөн:  
ХУРАЛДААНЫ НАРИЙН  
БИЧГИЙН ДАРГА Ц.АЛТАН-ОД  
   
   
МОНГОЛ УЛСЫН ИХ ХУРЛЫН ТАВ ДАХЬ УДААГИЙН   
СОНГУУЛИЙН АНХДУГААР ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ 2008 ОНЫ 9 ДҮГЭЭР САРЫН 23-НЫ ӨДӨР   
(МЯГМАР ГАРАГ)-ИЙН ХУРАЛДААНЫ ДЭЛГЭРЭНГҮЙ   
ТЭМДЭГЛЭЛ  
   
                Хуралдаан 15 цаг 45 минутад эхлэв.   
   
                Ө.Энхтүвшин: - За Байнгын хорооны гишүүдийнхээ амрыг эрье. Ирц бүрдсэн учраас хурлаа нээе. Хэлэлцэх нэг асуудал байгаа. Энэ бол УИХ-ын Тамгын газрын Ерөнхий нарийн бичгийн даргаас чөлөөлөх, шинээр томилох саналын тухай байгаа юм. Хэлэлцэх асуудал зүйтэй гэж үзэж байгаа гишүүд, дэмжиж байгаа гишүүд гараа өргөнө үү. За 100.0 хувийн саналаар хэлэлцэх асуудал зүйтэй гэж үзлээ.   
   
                За хэлэлцэх гэж байгаа асуудалтай холбогдуулаад хуулийн заалт байна. Танилцуулъя. Энэ бол Монгол Улсын Их Хурлын тухай хуулийн 40.1-д Тамгын газрыг хуульч мэргэжил бүхий Ерөнхий нарийн бичгийн дарга удирдах бөгөөд түүнийг УИХ-ын даргын санал болгосны дагуу Улсын Их хурал томилж чөлөөлнө гэж заасан байгаа. УИХ-ын чуулганы хуралдааны дэгийн тухай хуульд 45.1-д Хууль тогтоомжоор эрх олгогдсон албан тушаалтан Улсын Их Хуралд ажлаа шууд хариуцан тайлагнадаг байгууллагын удирдах албан тушаалтныг томилох, чөлөөлөх санал гаргасан бол холбогдох байнгын хороо долоо хоногийн дотор хэлэлцэж санал, дүгнэлтийг гаргана. Нэгдсэн хуралдаан эрх бүхий албан тушаалтны санал, холбогдох байнгын хорооны санал, дүгнэлтийг сонсож, илээр санал, хураалт явуулж хуралдаанд оролцсон гишүүдийн олонхи томилох, чөлөөлөх саналыг дэмжсэн бол энэ тухай тогтоол гаргана гэсэн ийм заалтуудыг үндэслэж уг асуудлаа хэлэлцэх юм.   
   
                Ингээд энэ 2 хуулийн заалтын дагуу Монгол Улсын Их Хурлын Тамгын газрын Ерөнхий нарийн бичгийн даргаар санал болгосон нэр дэвшигчийнхээ талаар УИХ-ын дарга танилцуулга хийнэ. УИХ-ын дарга одоо ирж явна. 2 минут хүлээе.   
   
                За Их Хурлын Тамгын газрын Ерөнхий нарийн бичгийн даргаар томилуулахаар санал болгосон нэр дэвшигчийн талаар Монгол Улсын Их Хурлын дарга Д.Дэмбэрэл танилцуулга хийнэ.   
   
                Д.Дэмбэрэл: - УИХ-ын Тамгын газрын Ерөнхий нарийн бичгийн дарга Д.Сандаг-Очир Монгол Улсын Засгийн газрын шийдвэрээр Цагдаагийн Ерөнхий газрын даргаар томилогдсон юм байна. Үүнтэй холбогдуулан УИХ-ын Тамгын газрын ерөнхий нарийн бичгийн даргыг шинээр томилох хэрэгтэй болж байна.   
   
                УИХ-ын Тамгын газрын Ерөнхий нарийн бичгийн даргаар Цэрэнхүүгийн Шаравдоржийг томилуулах саналтай байна.   
   
                Ц.Шаравдорж 1954 онд Дундговь аймгийн Хөвсгөл суманд төрсөн. 1979 онд ОХУ-ын Эрхүү хотын Улсын их сургуулийг төгссөн. Хуульч мэргэжилтэй. Монгол Улсын гавъяат хуульч.   
   
                1979-1983 онд Сэлэнгэ аймгийн шүүхийн орлогч дарга, 1983-1989 онд Дорнод аймгийн шүүхийн орлогч дарга, дарга, 1989-1992 онд Улсын дээд шүүхийн гишүүн, хэлтсийн дарга, орлогч дарга бөгөөд шүүхийн коллегийн дарга, Бүгд  хурлын нарийн бичгийн даргаар ажиллаж байсан. 1992-2008 онд УИХ-ын гишүүнээр сонгогдон ажилласан. 1995-1996 он, 2000-2004 он, 2007-2008 онд Хууль зүйн байнгын хорооны дарга, 1997-2000 онд Ёс зүйн дэд хорооны дарга, 2005-2006 онд Засгийн газрын гишүүн, Батлан хамгаалахын сайдаар тус тус ажиллаж байсан.   
   
                Ц.Шаравдорж нь төв орон нутгийн хуулийн байгууллагад удирдах албан тушаалыг хашиж байсан. 1992 оноос эхлэн УИХ-ын гишүүнээр 4 удаа сонгогдон ажиллаж ирсэн. Удирдах болон хууль тогтоох ажлын ихээхэн дадлага туршлагатай. Өндөр боловсрол, мэдлэгтэй. Нэр хүндтэй боловсон хүчин юм. Ийм учраас Цэрэнхүүгийн Шаравдоржийг Тамгын газрын Ерөнхий нарийн бичгийн даргаар томилох саналыг оруулж байна.   
   
                Ө.Энхтүвшин: - За баярлалаа. За одоо УИХ-ын даргаас болон нэр дэвшигчээс асуулт тавьж асууж болно. Асуулт байна уу? За асуулт байхгүй байна. Нэр дэвшигчийн талаар үг хэлэх хүн байна уу? Алга байна. За тэгвэл санал хураалгыг явуулъя.   
   
                Монгол Улсын Их Хурлын Тамгын газрын Ерөнхий нарийн бичгийн даргаар Ц.Шаравдоржийг томилуулах саналыг дэмжье гэсэн томъёоллоор санал хураалгана. Энэ саналыг дэмжиж байгаа Байнгын хорооны гишүүд гараа өргөнө үү. За хэдээс хэд байна.   
   
                За 10 гишүүн санал хураалтад оролцож 9 гишүүн дэмжиж байна.   
   
                Манайхаас чөлөөлөгдөөд 3 хүн явсан шүү дээ. 21-н гишүүнээс 3 хүн чөлөөлөгдсөн байгаа. Татгалзаж байгаа гишүүн 1 байна.   
   
                Ингээд Үүнтэй холбогдуулаад өөр ажилд томилогдсон тул Д.Сандан-Очирыг УИХ-ын Тамгын газрын Ерөнхий нарийн бичгийн даргын албан тушаалаас чөлөөлөх саналын тухай байгаа. Энэ чөлөөлөх саналыг дэмжье гэсэн саналаар санал хураалт явуулъя. За энэ ч одоо нэг их хураалт явуулаад байх шаардлагагүй юм аа. Гэхдээ ийм дэг байгаа учраас хураая.   
   
                За 10-аас 10 гишүүн дэмжлээ.   
   
                Ингээд санал нэгтэйгээр УИХ-ын нэгдсэн чуулганд оруулж хэлэлцүүлэхээр тогтож байна. Ц.Шаравдорж даргад амжилт хүсье.   
   
                Ингээд УИХ-ын нэгдсэн чуулганд танилцуулах нь Төрийн байгуулалтын байнгын хороон дарга байна. Ингээд Байнгын хорооны хурал дууслаа. Баярлалаа.   
   
                Хуралдаан 16 цаг 10 минутад өндөрлөв.  
   
Соронзон хальснаас хянаж буулгасан:  
                ХУРАЛДААНЫ НАРИЙН   
                БИЧГИЙН ДАРГА Ц.АЛТАН-ОД